Årets godsomsætning og skibsanløb har allerede i september i år passeret det totale antal sidste år. Dermed er Nykøbing Havn godt på vej til at passere rekordåret 2008, som står for bedste godsomsætning de seneste 10 år.

Midt i oktober kunne Nykøbing Havn konstatere, at der allerede havde været 52 skibsanløb med en godsomsætning på 76.832.489 kg, hvilket sammenlignet med sidste års total på 46 skibe og 66.381.260 kg. ifølge en pressemeddelelse fra havnen, tegner lovende. - Det er fantastisk, at det går så godt for havnen. Det matcher fuldt ud vores samlede havnestrategi, som både inkluderer en aktiv erhvervshavn og attraktiv turistdestination. Det er helt afgørende, at vi er i stand til at servicere firmaer som Mollerup Mølle A/S, Søholm og Bjerregaard mfl. samt ikke mindst de mange fiskefartøjer, for samtidig at kunne bevare en levende og interessant havn for turister, siger Borgmester i Morsø Kommune, Lauge Larsen (Soc.dem.).